**Retrospectivă**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-un periplu zbuciumat

prin existența relativă,

doar amintiri am adunat

cu iz de dragoste fictivă.

Speranțele-nflorind pe ram,

un ram al deznădejdii crunte,

mi-au dat un labirint infam

al fanteziilor mărunte.

Timpul închis accidental

într-o clepsidră inutilă,

mai scoate câte-un vis letal

dintr-o secundă volatilă.

Am sufletul captiv în nori,

mă spăl cu soarele pe față

și inventez noi sărbători

smulgând din noapte-o dimineață.

Tot mai cromatic visul meu

mă fierbe-n samovarul vieții,

din iad mă uit la Dumnezeu

cu nostalgia tinereții!

Adina V.

09.05.2017